
Резюме: Докладът анализира перспективите за развитие и приложение на безекипажни тактически наземни платформи (UGV) във въоръжените сили. Разгледани са основните технологични тенденции, бъдещите оперативни концепции и възможностите за интегриране на UGV в тактическите формирования. Формиран е подход за изграждане на бъдещи отбранителни способности чрез съчетаване на оперативни потребности, инженерни решения и организационна интеграция.

	Abstract: This paper analyses the prospects for the development and application of Unmanned Ground Vehicles (UGVs) in the armed forces. The main technological trends, future operational concepts and opportunities for integrating UGVs into tactical formations are examined. An approach is formulated for building future defense capabilities by combining operational needs, engineering solutions and organizational integration.

	1. ВЪВЕДЕНИЕ
	Развитието на роботизираните безикипажни системи, изкуствения интелект, автономните технологии и цифровите комуникации променя подходите към планирането и воденето на военните операции и създава предпоставки за изграждане на нови оперативни способности. Натрупаният опит от съвременните конфликти показва разширяване на приложението на безекипажните системи за разузнаване, наблюдение, логистика, инженерно осигуряване и други дейности, при които непосредственото участие на военнослужещи е свързано с повишен риск.
	В този контекст безекипажните тактически наземни платформи (Unmanned Ground Vehicles – UGV) се очертават като перспективно направление за развитие на сухопътните способности.
Европейската агенция по отбрана (European Defence Agency - EDA) определя като приоритети усъвършенстването на отделните безекипажни системи, развитието на кооперативни автономни системи и взаимодействието между пилотирани и безекипажни средства [2].
	Проблемът придобива актуалност и в национален аспект. Националната научна програма „Сигурност и отбрана“ включва изследване на наземни, водни и безпилотни летателни средства за логистика и придобиване на сензорна информация, както и роботизирани системи, машинно обучение и изкуствен интелект [3]. В национален аспект необходимостта от интегриран подход към автономните и роботизираните системи се поставя и в рамките на проведената през април 2026 г. международна конференция във Военна академия „Г. С. Раковски“. Представените позиции очертават необходимост от адаптивни организационни структури, оперативни концепции, технологична инфраструктура, логистично осигуряване и подготовка на личния състав като взаимно свързани елементи на процеса по изграждането на съвременни отбранителни способности [4].
	Технологичното превъзходство в иновативни разработки се превърна в стратегическа необходимост за водене на военни операции, но наличието на технологични разработки не означава автоматично наличие на оперативна способност. Необходимо е технологичният потенциал на индустрията да бъде свързан с конкретни оперативни потребности, концепции за използване, организационни структури, подготовка и система за осигуряване.
	Пълното заместване на човека от роботизирани системи не се очертава като реалистична перспектива, но опитът от съвременните въоръжени конфликти показва нарастващата им роля и създава предпоставки за интегрирането на наземните роботизирани системи като съществен елемент при изграждането на бъдещи оперативни способности.. 
	Целта на изследването е да се анализират перспективите за развитие и приложение на UGV във въоръжените сили и да се изследва възможността технологичният им потенциал да бъде трансформиран в бъдещи оперативни способности чрез съчетаване на концепции за използване, организационни модели и инженерни решения.
	За изследването е използван интердисциплинарен подход, съчетаващ елементи от военната наука, системното инженерство и анализа на технологичното развитие. Приложени са методите на анализ и синтез, системен и сравнителен анализ и анализ на тенденциите. 
Основен методологичен принцип е проследяването на следната зависимост:
„оперативен проблем – необходима способност – концепция за използване – инженерно решение – оперативно приложение“.
2. ПРОМЕНЯЩА СЕ ОПЕРАТИВНА СРЕДА И НЕОБХОДИМОСТ ОТ РОБОТИЗАЦИЯ
Съвременната сухопътна операция се характеризира с висока прозрачност на района където се провеждат бойни действия, постоянно наблюдение, широко използване на безпилотни и безекипажни системи, прецизни средства за въздействие и радиоелектронно противоборство. Това увеличава риска за личния състав при изпълнение на задачи изискващи продължително присъствие в зоната на непосредствено въздействие.
В резултат на това се формира оперативен и тактически дефицит – необходимостта от непрекъснато изпълнение на определени задачи не съответства на допустимия риск за живота на военнослужещите. Особено характерни са логистичното снабдяване на подразделенията в предния край, разузнаването, инженерното осигуряване и други дейности, при които физическото присъствие на военнослужещи невинаги е задължително.
Практиката от войната в Украйна показва използването на UGV за изпълнение на различни мисии и най-вече за тактическо снабдяване. Анализ на Сухопътните войски на САЩ (United Stated Army – U.S. Army) от 2026 г. разглежда потенциала на тези системи за поддържане на снабдяването на предните и разсредоточени подразделения при ограничаване на излагането на личния състав под въздействие на външни заплахи [5].
Следователно необходимостта от роботизация не произтича само от стремежа към технологично превъзходство. Тя е следствие от необходимостта да се съчетаят изпълнението на задачата, запазването на оперативния темп ограничаването на риска за личния състав.
Оттук основният въпрос пред технологичното развитие на UGV не е само какви платформи могат да бъдат създадени, а кои задачи е целесъобразно да бъдат роботизирани и какъв нов оперативен ефект може да бъде постигнат чрез тяхното използване.

3. ТЕХНОЛОГИЧНИ ПРЕДПОСТАВКИ ЗА ИЗГРАЖДАНЕ НА НОВИ СПОСОБНОСТИ
Натрупаната войскова практика показва преход от експерименталното използване на безекипажни системи към тяхното интегриране във военни формирования. Европейската агенция по отбрана разглежда автономните системи комплексно – от технологичното развитие и интеграцията до разработването на концепции, експериментирането, изпитването, валидирането, стандартизацията и преминаването към военни способности [6].
3.1. Автономност и изкуствен интелект
Развитието на автономността позволява UGV да изпълняват функции като навигация, следване на маршрут, избягване на препятствия и обработване на сензорна информация с намалена постоянна намеса на оператор. Това създава предпоставки един военнослужещ да управлява или контролира повече от една система.
Перспективата не е изключване на човека от процеса, а промяна на ролята му от непосредствено управление към наблюдение, задаване и контрол на задачите и вземане на критични решения.
3.2. Устойчивост в район без превъзходство и контрол
Зависимостта от глобалните навигационни спътникови системи (Global Navigation Satellite Systems – GNSS) и постоянната комуникационна връзка представлява съществено ограничение в бойна среда, където се използват модерни системи за противодействие. Поради това автономната навигация, мултисензорното сливане, локалното обработване на информация и устойчивите комуникации придобиват пряко оперативно значение.
Необходимата принадена способност е UGV да продължи изпълнението на определена задача и при влошаване или загубване на комуникацията, навигацията или сензорната среда, след външно или друго въздействие.
3.3. Модулност и многофункционалност
Модулната архитектура позволява една базова платформа да бъде адаптирана към различни задачи чрез промяна на полезния товар и функционалното оборудване. Така една технологична основа може да поддържа бойни, логистични, разузнавателни, инженерни, медицински или комуникационни функции.
Модулността следователно представлява не само конструктивно предимство, а механизъм за адаптиране на техническата система към конкретната оперативна потребност.
3.4. Кооперативната автономност и взаимодействие човек – машина
Следващото равнище е взаимодействието между UGV, безпилотни летателни системи (Unmanned Aerial Systems – UAS), пилотирани средства и военнослужещи. Европейската агенция по отбрана определя кооперативните автономни системи и MUM-T (Manned – Unmanned Teaming) – взаимодействие между пилотирани и безекипажни системи като ключови направления за бъдещо развитие [7].
Технологичното развитие обаче придобива военно значение само когато конкретната характеристика може да бъде преобразувана в оперативен ефект и впоследствие – във военна способност. Това изисква технологията да бъде поставена в конкретен сценарий и концепция за използване.

4. КОНЦЕПЦИИ ЗА ИЗПОЛЗВАНЕ И ПЕРСПЕКТИВНИ ТАКТИЧЕСКИ СЦЕНАРИИ
Концепцията за използване на UGV следва да определя не само задачата на платформата, а и нейното място и роля в тактическото формирование, режима на управление и автономност, взаимодействието с личния състав и други системи, информационните връзки, логистичното осигуряване и действията при отказ или противодействие. Това позволява да се направи разграничение между техническа функция, тактически сценарий и оперативна способност. На тази основа могат да бъдат очертани три основни оперативни сценария.
4.1. Роботизирана логистика в зоната на непосредствен риск
При този сценарий UGV изпълняват най-рисковия участък от снабдителната верига между логистичния елемент и подразделението в предния край. Платформите могат да доставят боеприпаси, вода, храна, медицински материали и други ресурси по предварително определени или динамично променени маршрути.
Натрупаният опит показва практическата приложимост на подобен модел при снабдяване на предни подразделения [8]. Перспективното развитие предполага преминаване от единична дистанционно управлявана платформа към група UGV, контролирани от един или ограничен брой оператори.
Създаваната способност е поддържане на логистичния поток в зона с висок риск при намалено непосредствено участие на личен състав.
4.2. Роботизиран преден ешелон 
При този сценарий UGV и UAS се използват пред първото бойно формирование за разузнаване, обследване на маршрути, откриване на засади, препятствия, наблюдение и придобиване на информация преди навлизането на военнослужещите в рисковия район.
Експериментите на U.S. Army с Human – machine Integration (HMI – интеграция човек машина) показват именно стремеж роботизираните системи да бъдат използвани за формиране на първоначалният контакт и намаляване на риска за военнослужещите. В рамките на експерименталното формирование роботизираните въздушни и наземни системи се използват съвместно и се адаптират към конкретната тактическа задача [9].
Подобен подход не означава заместване на военнослужещия, а изместване на част от физическия риск към роботизираната система, като човекът запазва функциите по оценка, командване и вземане на решения.
4.3. Интегрирано смесено тактическо формирование 
По дългосрочната перспектива е съвместното използване на военнослужещи, пилотирани машини, UGV и UAS в единна информационна и командна среда. В този модел безекипажните роботизирани системи не се разглеждат като придадени отделни технически средства, а като функционални елементи на формированието.
Бойни, разузнавателни, логистични, инженерни и други роботизирани елементи могат да бъдат конфигурирани според задачата, като информацията от тях се използва от командирите за създаване на обща картина на обстановката.
Перспективното развитие може условно да бъде представено като:
Единична UGV ― група UGV ― UGV + UAS ― MUM-T ― интегрирано смесено тактическо формирование.
Това представлява преход от „използване на робот“ към „използване на роботизирана оперативна способност“.
5. ОРГАНИЗАЦИОНЕН МОДЕЛ ЗА ИНТЕГРИРАНЕ НА UGV
Превръщането на UGV в оперативна способност изисква решаване на организационен въпрос – къде трябва да бъде разположена роботизираната способност в структурата на въоръжените сили и как да бъде предоставяна на тактическите формирования.
Натрупаният експериментален опит показва, че този въпрос все още няма универсално решение. U.S. Army например експериментира със специализиран взвод за автоматизирани и автономни системи (Robotic and Autonomous Systems Platoon – RAS Platoon). Експерименталният взвод включва команден елемент и въздушни и наземни роботизирани елементи, които могат да действат съвместно или да бъдат придавани според конкретните тактически потребности [10].
На тази основа могат да бъдат разграничени три основни организационни модела.
Децентрализиран модел – UGV са органично включени в състава на тактическите подразделения. Предимството е непосредствената им достъпност за командирите и постоянната съвместна подготовка с личния състав. Ограничението е необходимостта от разпределяне на обучените специализирани оператори, техническа поддръжка и оборудване между множество подразделения.
Централизиран модел – роботизираните системи са съсредоточени в специализирано подразделение и се придават според конкретната задача. Това концентрира подготовката, техническата експертиза и поддръжката, но изисква добре разработени процедури за взаимодействие с формированията, които получават способността.
Хибриден модел – основни роботизирани средства се включват ограничено в тактическите подразделения, а специализираните UGV и експертен персонал се предоставят от централизирана структура според мисията и задачите, които следва да се изпълняват.
В началния етап на внедряване хибридният подход може да осигури баланс между непосредствената достъпност на UGV за тактическите формирования и необходимостта от централизирана експертиза, подготовка и техническа поддръжка. Това предположение следва да бъде проверявано чрез организационно и оперативно експериментиране. 
Организационната интеграция не се изчерпва с определяне на щатното място на платформите. Необходими са подготовка на оператори и командири, процедури за планиране и управление, техническа и софтуерна поддръжка, енергийно осигуряване, комуникационна инфраструктура и правила за действия при загуба на връзка или отказ на системата.
Следователно UGV трябва да се разглежда като система от платформа, полезен товар, автономност, комуникации, оператор, организационна структура и логистично осигуряване, а не като самостоятелен технически продукт.
6. МОДЕЛ ЗА ИЗГРАЖДАНЕ НА БЪДЕЩИ ОПЕРАТИВНИ СПОСОБНОСТИ И ИЗВОДИ
Извършеният анализ показва, че технологичното развитие на UGV само по себе си не създава нова оперативна способност. Такава възниква, когато инженерното решение бъде обвързано с конкретен оперативен проблем, концепция за използване, организационен модел и система за подготовка и осигуряване.[
Европейската агенция по отбрана също разглежда развитието на автономните системи чрез комплексен подход, включващ технологии, разработване на концепции и експериментиране, изпитване, валидиране, стандартизация и последващ преход към военни способности [11].
	На тази основа настоящото изследване предлага следния концептуален модел: оперативен дефицит – необходим оперативен ефект – тактически сценарии – концепция за използване – организационен модел – инженерна архитектура – експериментиране – валидирана оперативна способност, изобразен на фигура 1.

	Този подход променя отправната точка при развитието на UGV. Вместо първо да бъде избрана или разработена платформа и в последствие да се търси нейното приложение, процесът започва с определяне на оперативния дефицит и необходимия военен ефект. Едва след това се формулират тактическият сценарии, концепцията за използване и организационния модел, от които се извеждат инженерните изисквания към платформата.
	Така например роботизираната логистика определя изисквания – към товароносимостта, мобилността, автономната навигация и енергийното осигуряване; роботизираният преден ешелон – към сензорите, комуникациите, проходимостта и устойчивостта; а интегрираното смесено формирование – към съвместимостта, обема на данни и кооперативната автономност.
	От анализа могат да бъдат формулирани следните основни изводи:
1. Роботизацията е инструмент за преодоляване на конкретен оперативен дефицит, когато изпълнението на необходимата задача е свързано с висок или непропорционален риск за личния състав.
2. UGV не трябва да се разглеждат изолирано като технически средства. Тяхната оперативна стойност се определя от интегрирането им с личния състав, пилотираните и безекипажните системи, командването и управлението и логистичното осигуряване.
3. Концепцията за използване трябва да предхожда определянето на техническото решение. Това позволява инженерните характеристики да бъдат изведени от необходимия оперативен ефект, а не обратното.
4. Организационното експериментиране е равностойно по значение на техническото изпитване. Необходимо е паралелно да се приемат платформата, тактическите процедури, организационният модел и подготовката на личния състав.
Основната научно-приложна теза на изследването е, че UGV могат да се превърнат в основа за изграждане на бъдещи оперативни способности само когато технологичното развитие, концепцията за използване и организационната трансформация се проектират и валидират като единна система.
Следователно водещият въпрос пред бъдещото развитие не следва да бъде „ Каква UGV платформа е необходима?“ а:
„Какъв оперативен ефект трябва да бъде постигнат и каква комбинация от организационни, тактически и инженерни решения е необходима за превръщането му в устойчива военна способност?“
Именно този подход създава възможност UGV да се превърнат от отделна категория военна техника в множител на бъдещи отбранителни способности.

